Author: .
Company: Úrad vlády SR

Predkladacia správa

Hodnotiaca správa Európskej komisie o Slovensku zverejnená 10. novembra 2000 v kapitole Menšinové práva a ochrana menšín venuje  pozornosť Rozpracovanej stratégii vlády SR na riešenie problémov rómskej menšiny z marca 2000, ale hodnotenie sa rovnako dotýka aj Stratégie vlády SR zo septembra 1999, na ktorú Rozpracovaná stratégia nadväzuje. Podľa Európskej komisie „chýba definícia cieľov, vyhodnotenie doterajšieho pokroku, jasné vymedzenie finančných prostriedkov a mechanizmy následného sledovania“. Pričom je potrebné prijať konkrétne opatrenia a ďalej tento materiál rozvinúť. Európska komisia vo svojej hodnotiacej správe uvádza nasledovné: „Ešte stále sa neskončila rekonštrukcia rómskych obydlí zničených počas povodní na východnom Slovensku v júli 1998. Rómski žiaci sú nedostatočne zastúpení v systéme vzdelávania, najmä vo vyššom a v univerzitnom štúdiu a sú nadmerne zastúpení v školách pre retardované deti. Posilňujú sa však snahy o vzdelávanie učiteľov v oblasti rómskej kultúry a dejín a školy dostali k dispozícii prvú učebnicu rómskych dejín. Naďalej pretrváva segregácia de facto v niektorých mestách a obciach.“ V súvislosti s emigráciou občanov SR rómskeho pôvodu do krajín EÚ správa konštatuje: „Niektorí politickí predstavitelia dávajú vinu za túto situáciu samotným Rómom alebo ju pripisujú organizovaným gangom. Nemožno však prehliadať sociálne a ekonomické korene tohto problému. Súvislosť medzi odchodom Rómov a zavedením vízovej povinnosti vyvolala protirómske nálady. Rovnaký účinok mali aj nedávne krádeže úrody.“ V závere kapitoly Menšinové práva a ochrana menšín sa uvádza: “Väčšiu pozornosť treba venovať ochrane menšín a zmene hlboko zakorenených diskriminačných postojov spoločnosti, a najmä zlepšovaniu životných a sociálnych podmienok rómskeho obyvateľstva, a to aj na úrovni miestnej správy.”	
Spracovateľ a predkladateľ materiálu predpokladali, že vládou prijatá Stratégia vlády SR na riešenie problémov rómskej národnostnej menšiny a súbor opatrení na jej realizáciu – I. etapa (ďalej len Stratégia) prijatá uznesením vlády SR č. 821/99 a jej rozpracovanie v rezortoch a na krajských úradoch v zmysle vytvorenia primeraných podmienok priamo v teréne, za aktívnej účasti samotných Rómov, pomôžu postupne riešiť dlhodobo pretrvávajúcu obtiažnu situáciu rómskej menšiny. Zároveň si uvedomovali zložitosť riešenia a aplikáciu jednotlivých opatrení, vzhľadom na zakorenené predsudky, ktoré sa v tejto spoločnosti voči Rómom utvrdzovali niekoľko desaťročí. Predkladané vyhodnotenie Stratégie teda vo väčšej miere kladie dôraz na hodnotenie tých úloh a opatrení, ktoré sa z uvedených dôvodov aplikujú obtiažnejšie, poprípade sa plnia len na papieri, ale nie v reálnom živote. 
Vyhodnotenie Stratégie sa tento rok do vlády predkladá po druhýkrát v zmysle Plánu práce vlády SR na rok 2000. Toto vyhodnotenie teda obsahuje plnenie úloh a opatrení od júla 2000, kedy bolo prvé vyhodnotenie Stratégie predložené na rokovanie vlády SR (vláda SR zobrala tento materiál na vedomie na svojom rokovaní 27. septembra 2000). Úlohy, ktoré boli splnené k tomuto termínu tento materiál neobsahuje. Konkrétne ide o úlohu B.2., ktorá bola uložená podpredsedovi vlády SR P. Csákymu, úlohy B.3. a B.4. uložené ministrom a prednostom krajských úradov, úloha B.7. uložená prednostom krajských úradov, úlohy B.9., B.10. a B.13. uložené splnomocnencovi vlády SR na riešenie problémov rómskej menšiny, úloha B.18. uložená ministrovi školstva, úloha B.19. uložená ministrovi práce, sociálnych vecí a rodiny, úloha B.20. uložená ministrovi kultúry a úloha B.22. uložená ministerke financií. Rovnako materiál neobsahuje vyhodnotenie opatrení zo Súboru opatrení – I. etapa, ktoré boli splnené k júlu 2000. Predkladaný materiál bol spracovaný na Sekretariáte splnomocnenca vlády SR na riešenie problémov rómskej menšiny v spolupráci s príslušnými rezortmi a krajskými úradmi.
Sekretariát 8.11.2000 oslovil  krajské úrady a jednotlivé rezorty s požiadavkou zaslať podklady k vyhodnoteniu stratégie s termínom 20. 11.2000. Je potrebné dodať, že väčšina (s výnimkou Ministerstva školstva SR, Ministerstva životného prostredia SR a Ministerstva obrany SR) rezortov a krajských úradov termín nesplnila.
Tento fakt však nebol jediným problémom, vážnejším sa ukázal problém nepochopenia požiadavky sekretariátu. Jednoznačne bolo potrebné hodnotiť: uznesenia 821/99 (B.5. –21.), osobitne tie, ktoré mali termín plnenia priebežný v r. 2000, resp. stanovený pre 2 polrok 2000. Nebolo žiadúce opakovať plnenie úloh z 1. polroku, ktoré vláda SR zobrala na vedomie 27.9.2000.
	Dôležitým momentom v hodnotení je absencia „kritického pohľadu“ na plnenie uznesení a opatrení stratégie. Vo vážnom protiklade s hodnotením Európskej komisie sme akosi príliš pozitívne zhodnotili svoje úlohy. Niektoré rezorty dokonca len skonštatovali splnenie úlohy bez akéhokoľvek konkrétneho opisu. Ministerstvo práce, sociálnych vecí a rodiny SR v rámci systému odborného vzdelávania prostredníctvom pracovných porád so zamestnancami odboru sociálnych vecí KÚ a OÚ vykonávalo v roku 2000 metodické usmernenie v oblasti poskytovania relevantných znalostí o spôsobe komunikácie a o vecnom riešení problémov občanov rómskej národnostnej menšiny. Takáto formulácia splnenia úlohy postráda  analytický a kritický pohľad.  Rovnako Ministerstvo spravodlivosti SR zhodnotilo svoju úlohu bod B. 15. „zabezpečiť systematickú výchovu sudcov v súlade s ich ďalším vzdelávaním v oblasti ľudských práv so zreteľom na rómsku národnostnú menšinu“ len konštatovaním, že takéto vzdelávanie a výchova sa u „funkčne mladých sudcov a justičných čakateľov uskutočňuje“. Osobitný (svojský) prístup zvolil Krajský úrad Banská Bystrica, ktorý konštatoval, že k dnešnému dňu (22. 11. 2000) „nie sú žiadne zmeny oproti materiálu, ktorý bol predložený vláde SR v septembri tohoto roku.“ Za základný problém považujú nedostatok finančných prostriedkov KÚ na realizáciu opatrení ktoré im uznesenie vlády ukladá. Vyčísľujú dokonca aj svoje dlhy už k 31. decembru 2000. Ďalej konštatujú, že pri nedostatku finančných prostriedkov nie je predpoklad realizovať všetky opatrenia Stratégie vlády SR. Za nesprávny možno považovať tiež prístup KÚ Trnava, ktorý nepovažoval za potrebné zhodnotiť s vládou SR prijaté opatrenia na riešenie problémov nezamestnanosti. Z prístupu KÚ Trnava vyplýva, že problém nezamestnanosti rómskych občanov nepoznajú. Takýto prístup, vágne, problémy zľahčujúce formulácie navodzujú pocit, že absentuje skutočný záujem plniť úlohy a opatrenia uvedené v Stratégii vlády SR. 
	Popri uvedených kritických riadkoch nejde spracovateľovi sekretariátu splnomocnenca vlády o vyvolanie napätia vo vzťahoch s rezortmi a KÚ. Ide predovšetkým o skvalitnenie komunikácie, kooperácie a koordinácie vo vzájomných vzťahoch. Medzirezortné pripomienkové konanie (13. –18. 12.2000) preukázalo pozitívne náznaky v tomto smere. Jeho účastníci, rezortné ministerstvá a krajské úrady (MK SR, MŠ SR, MPSVR SR i MZ SR, KÚ Trnava) operatívne dopracovali jednotlivé uznesenia resp. opatrenia Stratégie čím, nepochybne celý predkladaný materiál „Vyhodnotenie Stratégie vlády SR…“- december 2000, je podľa názoru spracovateľa kvalitnejší.
	Predkladaný materiál bol sekretariátom napriek uvedeným   problémom spracovaný s plným vedomím si zodpovednosti za náročné úlohy súčasnosti v oblasti riešenia problémov rómskej komunity. Sme presvedčení, že ďalšie hodnotenia Európskej komisie neobídu nespornú snahu a pozitívne výsledky v tejto oblasti.